Szakonyi Károly

*Ahogy a dolgok állnak*

Gábriel arkangyal kétségbeesetten szaladt az Úrhoz. Aznap ő volt titkári szolgálatban, ott ült a Világegyetem Vezérlőközpontban, egész nap pásztázta a radarképernyőn a Mindenséget, amikor hirtelen meglátott valamit a Földön. Először csak elmosódott kép jelent meg a monitoron, aztán tisztult, és az arkangyal döbbenten látta, mekkora nyüzsgés, rohan-gálás van a glóbuszon, embercsoportok rontanak egymásra, építmények omlanak össze, sötét füstgomolyagok borítják a gyönyörű erdőket, mező-ket, tengereket, lángok csapnak fel, és más rettenetes dolgok történnek. Gabriel nem tudta mire vélni, előkapta az előjegyzési naptárt, hogy nem esedékes -e valami rendkívüli esemény a Földön, de nem talált semmit, csupán ennyit: *Műszaki osztályt figyelmeztetni, hogy a Mű egy kerékfogát javítsák meg.* De más semmi. Egyébként a kerékfog ügyben már történt intézkedés.

Gabriel tehát rohant az Úrhoz, hogy elmondja, mit látott. Az Úr kissé rosszkedvűen fogadta, nem szerette, ha azzal mentek hozzá, hogy valami nem tökéletes a Teremtésben. Márpedig éppen elég panasz érkezett, első-sorban a Földnek nevezett bolygóról. Már régóta nagyon bánta, hogy benépesítette azt a gyönyörű Földet. Emlékezett rá, hogy milyen műgond-dal tervezte meg a szárazföldet és a tengereket, itt-ott szigetekkel tarkí-totta a nagy vizeket, a síkságok egyhangúságát pedig hegyekkel törte meg, mennyi szép virágot, hányféle fát, milyen gazdag állatvilágot talált ki, és még alig járt le a garanciális idő, az az ember-teremtmény máris rongálta. Hogy mást ne mondjon, a Paradicsomkertet mennyire meggyalázták!

– Mi van, Gabikám, mi baj van már megint? – kérdezte az Úr, látva az arkangyal riadt képét.

– Az emberek… – kezdte zihálva Gábriel.

– Gondoltam – sóhajtott az Úr. – Na, mondd, mi a fene eszi megint őket?

– Félek, Uram, hogy a világvégét készítik elő.

– A világvégét?! – hördült fel az Úr. – De hát hol van még a világ-vége? Javíts ki, ha rosszul emlékszem, de úgy tudom, még van néhány millió év!

– Jól tudod, Uram, de ezek megbolondultak. Ép ésszel azt gon-dolhatnánk, hogy vigyáznak a létükre, az életükre, de nem úgy fest a dolog. Nem tudnál, Uram, intézkedni?

– Hogy érted?

– Nem tudnál beavatkozni a dologba?

– Drága Gábriel fiam! Te is jól tudod, hogy mi volt az egyezségünk ezzel a bandával. Emlékszel Luciferre?

– Ja, az az akadékoskodó angyal?

– Az. Amikor az a paradicsomi balhé volt az almával, ott ugra-bugrált, hogy jaj, szegény emberpár, már nehogy mindig én mondjam meg nekik, mi jó, mi rossz. Addig vitázunk, míg bele nem egyeztem, hogy rendben van, legyen szabad akaratuk. Ez a baj. Szabad akaratuk van, nem mondhatom meg, mit csináljanak.

– De így vége lesz a világnak! – kiáltott fel kétségbeesetten Gábriel.

Az Úr hosszan hallgatott. Nem tudta, megmondja-e kedves angya-lának az igazságot. Mert az Úr sem mondhatta meg mindig az igazságot. Aki hatalmon van, az nem árulja el, mi van a valóság mögött, ha nem akar pánikot. Pedig egy Isten vagy egy kormányfő tudja. De nem nyithatja ki a száját… Most azonban az Úr megsajnálta arkangyalát. – Nézd, – mondta – van egy titkos iratunk. Senki sem tud róla, csak én. Mert ha valamiről már ketten tudnak, az nem titok. Te mindig megbízható voltál, neked el-árulom, ebben a titkos iratban az áll, hogy a világvégét a politikusokra bízom. Nekem nagyon a szívemhez nőtt a világegyetem. Elég nagy strapa volt létrehozni. Ez az én művem. Eleinte büszke voltam rá, de ma már látom a hibáit. Mégis. Szeretem. Nem lesz erőm elpusztítani. De a politiku-sok kéjjel megteszik. Azt hiszik, ez a küldetésük. Marhák. Már bocsánat. De azt nem gondolatam, hogy ekkor marhák, hogy máris hozzáfognak?!

Az Úr látta, hogy Gabriel könnyezik. – Te sírsz?

– Sírok. Kétségbe vagyok esve.

– Megértelek. Mi szellemlények vagyunk és örökkévalók, de ez a sok szerencsétlen odalenn… Magamat hibáztatom. Tévedtem a teremtésnél. Mohó voltam. Nem elégedtem meg a csillagokkal, köztük a remekbe sikerült Földdel. Az állatok még csak hagyján! De az ember! Azt nem kellett volna. Hát tudhattam előre, hogy majd mindent tönkretesz?

– Uram! Mindenható vagy! Mindenható voltál akkor is. Te, aki a legkisebb hangya útját is ismered…

–Hát éppen ez az, Gabriel!

Kis csend támadt. Aztán az angyal, rosszat sejtve, aggodalmasan megkérdezte: – És a Feltámadás? A trombitálás?

Az Úr hallgatott. Ismerte Gabriel ügybuzgalmát, nem akarta el-keseríteni. De az csak forszírozta. – Az Utolsó Ítélet? Amikor a jók erre a gonoszok meg arra…?

A Teremtő nézte kedvenc angyalát, de nem válaszolt.

– Uram! – sápadt el Gabriel. – Hallgatsz? Csak nem azt akarnád mondani, hogy nem…?! Hiszen megígérted!

– Ígértem, ígértem… annak idején valamit csak kellett ígérnem nekik!